Σαρλ Εντουάρ Αρμάν-Ντυμαρέσκ

Ο Σαρλ Εντουάρ Αρμάν-Ντυμαρέσκ (, 1 Ιανουαρίου 1826 – 6 Μαρτίου 1895) ήταν Γάλλος ζωγράφος και εικονογράφος, που ειδικευόταν στη στρατιωτική-πολεμική θεματογραφία.

 Βιογραφικά στοιχεία 
Γεννήθηκε στο Παρίσι και ο πατέρας του, ονόματι Γκαμπριέλ, ήταν επίσης ζωγράφος.Georges d'Heylli: Dictionnaire des pseudonyms, 1977, σελ. 22 

Ο Σαρλ Εντουάρ ξεκίνησε καλλιτεχνικά μαθήματα με δάσκαλο τον Τομά ΚουτύρDictionnaire Bénézit και αρχικώς ασχολήθηκε με την υδατογραφία. Επικεντρώθηκε σε θρησκευτικά θέματα προτού ενδιαφερθεί για τα πολεμικά. Το 1858 τού δόθηκε επίσημη άδεια να προσθέσει το επώνυμο με το οποίο γεννήθηκε η μητέρα του στο δικό του. Το 1867 ήταν μέλος της κριτικής επιτροπής στο τμήμα ζωγραφικής στην Παγκόσμια Έκθεση του 1867. Λίγο καιρό αργότερα εξέθεσε το μνημειακών διαστάσεων έργο του «Ο Καμπρόν στο Βατερλώ», για το οποίο ο Ναπολέων Γ΄ τον παρασημοφόρησε με τον Σταυρό της Λεγεώνας της Τιμής. Αργότερα αυτός ο πίνακας αγοράσθηκε από τον Ισμαήλ Πασά, τον χεδίβη της Αιγύπτου.

Προς το τέλος της σταδιοδρομίας του, ο Αρμάν-Ντυμαρέσκ συνεργάσθηκε με τον Βέλγο ζωγράφο Λουί φαν Ενγκελέν (1856-1940) για να δημιουργήσουν ένα πανόραμα της Μάχης του Μπαπώμ από τον Γαλλοπρωσικό Πόλεμο, έργο που σήμερα βρίσκεται στο δημαρχείο του Μπαπώμ. Επίσης είχε ακολουθήσει τον γαλλικό στρατό στην Αλγερία.

Πολλά από τα έργα του εκτίθενται σήμερα στο Ανάκτορο των Βερσαλλιών, στην εικονογραφική συλλογή της Εθνικής Βιβλιοθήκης της Γαλλίας και στο «Εθνικό Μουσείο γαλλοαμερικανικής συνεργασίας» του Κάστρου του Μπλερανκούρ. 

Το έργο του Αρμάν-Ντυμαρέσκ «Η υπογραφή της Διακηρύξεως της Ανεξαρτησίας» εκτίθεται σήμερα στην αίθουσα του υπουργικού συμβουλίου στον Λευκό Οίκο. Δωρήθηκε εκεί από τον έμπορο και συλλέκτη Sam Salz επί προεδρίας Τζον Φιτζέραλντ Κένεντι.

Εκτός από τη ζωγραφική, ο Σαρλ Εντουάρ Αρμάν-Ντυμαρέσκ σχεδίασε και στρατιωτικές στολές. Πέθανε στο Παρίσι σε ηλικία 69 ετών.

 Επιλεγμένα έργα 

Παραπομπές

Πηγές
 Το λήμμα «Αρμάν Ντυμαρέσκ Κάρολος Εδουάρδος» στη Νέα Ελληνική Εγκυκλοπαίδεια «Χάρη Πάτση», τόμος 6, σελ. 659
 "Charles Édouard Armand-Dumaresq" στο Dictionnaire des artistes de langue française en Amérique du Nord, επιμ. David Karel, Presses Université Laval, 1992, ISBN 978-2-7637-7235-6

 Εξωτερικοί σύνδεσμοι 

 Και άλλα έργα του ζωγράφου στο ArtNet

Κατηγορία:Γάλλοι ζωγράφοι του 19ου αιώνα
Κατηγορία:Γάλλοι εικονογράφοι